**OBRAZLOŽITEV OSNUTKA PRORAČUNA OBČINE VITANJE ZA LETO 2019**

Izhodišča za pripravo osnutka proračuna za leto 2019 izhajajo iz izračunov Ministrstva za finance na aktualne podatke o primerni porabi, projekcije, ki jih je za leto 2019 izdelala Skupnost občin Slovenije, realizacije proračuna preteklih let, aktualnih razpisov, projektov planiranih v načrtu razvojnih programov, potreb v občini in drugih kazalnikov znanih v mesecu septembru 2018.

Gradivo je pripravljeno v skladu z usmeritvami ministrstva in zajema:

* Odlok o proračunu občine Vitanje
* Obrazložitev osnutka proračuna (skrajšana oblika)
* Posebni del proračuna
* Splošni del proračuna
* Načrt razvojnih programov
* Kadrovski načrt in
* Načrt razpolaganja z občinskim premoženjem

Proračun za leto 2019 je pripravljen uravnoteženo. Predvideva se primanjkljaj v višini 178.817,33 €, ki pa se bo pokrival iz stanja sredstev na računu, ki ga ocenjujemo za konec leta 2018. Ostanek sredstev predvidevamo iz ocene realizacije na posameznih postavkah, glede na stanje v mesecu septembru 2018, upoštevaje stanje na začetku leta 2018.

Zadolžitev občine se planira iz naslova 23.čl. za investicije v občini v višini 87.575 €, medtem ko za pokrivanje sklada okoljske dajatve za leto 2019, ki jo po priporočilih moramo planirati kot odhodek, predvidevamo interno zadolžitev do proračuna v višini 194.833,09 €, za slednjo prav tako sklepamo, da skupaj s postavko 15028-poraba okoljske dajatve v letu 2019 ne bo realizirana.

**PRIHODKI**

***A.Bilanca prihodkov in odhodkov***

Skupaj znašajo prihodki proračuna za leto 2019 2.311.677,36 € in so za 10% višji kot v predlaganem rebalansu proračuna za leto 2018, kar je v določeni meri odraz prenosa nekaterih projektov iz leta 2018 v leto 2019. Delijo se v naslednje skupine prihodkov:

***DAVČNI PRIHODKI***

Davčni prihodki predstavljajo 77,6% vseh prihodkov občine za leto 2019 in so, razen dohodnine, za katero nam država pripravi izračun, predvideni na podlagi ocenjene realizacije za leto 2018.

700 - Davki na dohodek in dobiček

Glavni davčni prihodek v sklopu te podskupine kontov predstavlja dohodnina, ki jo plačujejo občani na podlagi Zakona o dohodnini. Dohodnina v višini 1.663.307 € je največji prihodek občinskega proračuna. Občina prejme dohodnino na podlagi ocenjene primerne porabe občine, katero opredeljuje Zakon o financiranju občin. Za leto 2019 je predvidena povprečnina v višini 558 € (podatek september 2018). Ministrstvo za finance določi primerno porabo občine na podlagi dolžine  lokalnih cest in javnih poti v občini, površine občine, deleža prebivalcev, mlajših od 15 let in deleža prebivalcev, starejših od 65 let v občini, celotnega števila prebivalcev občine in povprečnine.

703 - Davki na premoženje

V to skupino sodijo *davki na nepremičnine* (61.990 €), največji del teh predstavlja nadomestila za uporabo stavbnega zemljišča od pravnih in fizičnih oseb, ki je uveden z Zakonom o stavbnih zemljiščih, *davki na dediščine in darila* (2.010 €) in *davki na promet nepremičnin* v predvideni višini 8.000 €.

704 - Domači davki na blago in storitve

Med te prihodke uvrščamo: okoljsko dajatev za onesnaževanje okolja zaradi odvajanja odpadnih voda (ocenjeno v višini 45.500 €, namenski prihodek), turistično takso (namenjeno za turistične namene), pristojbino za vzdrževanje gozdnih cest ter davek na dobitke od iger na srečo.

706 – Drugi davki

S 1.10.2011 je bil uveden nov plačilni sistem in sicer se vsi davki, ki pripadajo občini, stekajo na en vplačilni račun, kjer Uprava za javne prihodke skladno z vsebino razporeja prilive. V primeru, da vseh ne razporedi, ostane stanje nerazporejenih prilivov. Skladno z navodilom Ministrstva za finance se nerazporejeni prilivi od 1.10.2011 dalje vodijo na posebnem podkontu 706099 »Nerazporejeni prilivi PDP«. Te prihodki ne moremo načrtovati v proračunu, saj je nemogoče oceniti v kakšni višini bodo prilivi ostali nerazporejeni, o njih pa poročamo z zaključnim računom proračuna.

***NEDAVČNI PRIHODKI***

710 - Udeležba na dobičku in dohodki od premoženja

Navedene prihodke planiramo v višini 55.905 €, in sicer v isti višini kot za leto 2018. Sem uvrščamo  prihodke  iz naslova  obresti od sredstev na vpogled in vezanih depozitov, najemnine za poslovne prostore, stanovanja ter druge občinske infrastrukture (javne komunalne infrastrukture), prihodki iz naslova podeljenih koncesij (za vzdrževanje gozdnih cest, gospodarjenje z divjadjo in rudarska pravica).

711 - Takse in pristojbine

Sem uvrščamo tiste vrste taks in pristojbin, ki predstavljajo odškodnino oziroma delno plačilo za opravljene  storitve  javne  uprave (upravne takse). Ocena plana izvira iz veljavnega proračuna za leto 2018.

712 - Globe in druge denarne kazni

Med globe in druge denarne kazni, uvrščamo kazni, ki jih plačujejo pravne in fizične osebe zaradi prestopkov in prekrškov po različnih zakonih (globe za prekrške, ki jih izrekajo redarji ter nadomestila za degradacijo in uzurpacijo prostora).

713 - Prihodki od prodaje blaga in storitev

Prihodki od prodaje blaga in storitev se prav tako ocenjujejo na podlagi proračuna za leto 2018 in predstavljajo prihodke iz naslova plačil oglasov, objavljenih v občinskem glasilu Vitanjčan, prodanih vstopnic, prireditev katerih organizator je občina ter morebitne druge prihodke.

714 - Drugi nedavčni prihodki

Prihodke sestavljajo prispevki občanov za priklop na čistino napravo (nekoliko nižji glede na leto 2018) ter prihodke, ki jih v okviru projektov LAS predvidevamo kot sredstva, ki jih zagotovijo partnerji v projektu, saj imamo v načrtu razvojnih programov ter odhodkovni strani proračuna planirane celotne odhodke po projektu.

***KAPITALSKI PRIHODKI***

Sem uvrščamo prihodke od prodaje stvarnega premoženja, opredeljenega v načrtu razpolaganja in ravnanja z občinskim premoženjem, to je prodaje zgradb, opreme, drugih osnovnih sredstev, zemljišč in nematerialnega premoženja.

**720 - Prihodki od prodaje osnovnih sredstev**

Zajemajo prihodke od prodaje zgradb in prostorov, ki jih opredeljuje načrt razpolaganja z občinskim premoženjem (priloga proračuna), vendar za leto 2019 niso predvideni.

**722 - Prihodki od prodaje zemljišč in neopredmetenih sredstev**

Za leto 2019 se planirajo prihodki od prodaje parcel Kompoševo, delno predvidena realizacija že v letu 2018.

***TRANSFERNI PRIHODKI***

Transferni prihodki, se predvidevajo v višini 356.995,36 € oz. 64,8 % več od sredstev predvidenih v letu 2018, kar gre na račun projektov planiranih iz naslova LAS. Za projekt Vitanjska pitna voda se predvideva, da bodo sredstva s strani države nakazana v letu 2019 po izvedbi celotnega projekta. Znotraj transfernih prihodkov se sredstva delijo na prejeta sredstva iz državnega proračuna, prejeta sredstva iz občinskih proračunov ter sredstva iz proračuna EU.

V tabeli natančneje opredeljujemo ocenjena sredstva:

|  |  |  |
| --- | --- | --- |
|  |  | **Osnutek 2019** |
| **740001** | **prejeta sredstva za investicije** | **115.768,88** |
|   | nepovratna sredstva 23.čl.INVESTICIJSKO VZDRŽEVANJE IN GRADNJA OBČINSKIH CEST  | 87.575,00 |
|  | VITANJSKA PITNA VODA – državni del sredstev | 6.980,99 |
|  | IGRIVO STIČIŠČE – državni del sredstev | 9.612,89 |
|  | OŠ RAKOVEC – državni del sredstev | 7.000,00 |
| 7400011 | požarna taksa | 4.600,00 |
| **740004** | **prejeta sredstva iz državnega proračuna za tekočo porabo** | **53.100,00** |
|   | SOU-SOFINANCIRANJE SKUPAJ | 27.900,00 |
|   | DRUŽINSKI POMOČNIK-SOFINANCIRANJE  | 4.650,00 |
|   | PRIH. OD SEČNJE GOZDOV | 16.900,00 |
|   | VZDRŽEVANJE GOZDNIH CEST | 3.650,00 |
| **740** | **SKUPAJ** | **168.868,88** |
| **7411** | **Sredstva EU za izvajanje skupne kmetijske politike** | **94.375,55** |
|  | LAS – VITANJSKA PITNA VODA | 27.923,99 |
|  | IGRIVO STIČIŠČE | 38.451,56 |
|  | OŠ RAKOVEC  | 28.000,00 |
| **7413** | **Sredstva EU iz kohezijskih skladov** | **93.750,93** |
|  | DEDIŠČINA S KOLESI - Interreg | 93.750,93 |
| **741** | **SKUPAJ** | **188.126,48** |
|  |  |  |

V nadaljevanju podajamo grafični prikaz ocene prihodkov proračuna za leto 2019:

***B. Račun finančnih terjatev in naložb***

V računu finančnih terjatev in naložb v letu 2019 ne predvidevamo realizacije.

***C. Račun financiranja***

V osnutku proračuna za leto 2019 predvidevamo zadolžitev iz naslova 23.čl. Zakona o financiranju občin v višini 87.575 €. Brezobrestno zadolžitev, ki ne vpliva na občinsko zadolžitveno kvoto, bomo vračali v letih 2021 do 2029. Znesek zadolžitve smo v proračunu predvideli za pokritje finančne konstrukcije za dva projekta, in sicer »Rekonstrukcija mostu čez Hudinjo na Fužinah« in »Investicijsko vzdrževanje in gradnja občinskih cest 2019«.

Interna zadolžitev do proračuna je vezana na oblikovani sklad okoljske dajatve, predvidena pa je v višini 194.833,09 €.

**ODHODKI**

***A. Bilanca prihodkov in odhodkov***

Celotni odhodki v bilanci prihodkov in odhodkov znašajo 2.672.628,78 € in so za 11,3% višji kot v predlaganem rebalansu za leto 2018. V nadaljevanju podajamo obrazložitev odhodkov proračuna po posameznih področjih proračunske porabe.

1000 – Občinski svet

Celotni odhodki v okviru občinskega sveta znašajo 38.300 €, v primerjavi z letom 2018 so nižji za 26,8%, kar je posledica izvedbe volitev v letu 2018, odhodke za volitve pa na tej postavki za leto 2019 ni potrebno planirati.

Sredstva za dejavnost občinskega sveta, v višini 17.950 €, se zagotavljajo za materialne in strokovne podlage za delo občinskega sveta, njegovih delovnih teles ter drugih komisij in odborov, iz iste postavke pa se namenjajo sredstva tudi iz naslova financiranja političnih strank. Občinski svet je najvišji organ odločanja v občini in ima 11 članov. V strukturi ima Občina Vitanje po trenutno veljavnem statutu 3 odbore, 4 komisije in svet za vzgojo in preventivo v cestnem prometu.

Za obveščanje domače in tuje javnosti se namenjajo sredstva za izdajo občinskega glasila Vitanjčan, uradne objave v Uradnem listu RS ter Uradnem glasilu občin ter drugi stroški oglaševalskih storitev (Novice, Štajerski val, VTV studio).

2000 – Župan

Sredstva, v višini 34.000 € se namenjajo za dejavnost župana, ki svojo funkcijo opravlja nepoklicno, in podžupana, ki prejema nadomestilo za nepoklicno opravljanje funkcije ter stroške za reprezentanco, strokovno literaturo, ter druge materialne stroške. Višja vrednost glede na leto 2018 se planira zaradi ocene nadomestila podžupanu, ki je vezano na plačo župana in sprememb v vrednostih razredov javnega sektorja, na katerega je vezano nadomestilo županu za opravljanje funkcije.

3000 – Nadzorni odbor

Sredstva v višini 2.000 € se namenjajo za sejnine odbora in pregled dokumentacije po letnem programu Nadzornega odbora. Ocena odhodkov izvira iz realizacij preteklih let in plana za leto 2018.

4000 – Upravni organ

Celotni odhodki iz bilance odhodkov, ki se predvidevajo za leto 2019 znašajo 2.598.328,78 € in so višji glede na predlagan rebalans leta 2018 za 11,9%, kar delno izvira tudi iz prenosa določenih projektov iz tekočega v prihodnje leto.

Sredstva se ocenjujejo za porabo po naslednjih področjih:

|  |  |
| --- | --- |
| *02* | *EKONOMSKA IN FISIKALNA ADMINISTRACIJA* |

Odhodke na tem področju porabe ocenjujemo v višini 450 €. Planirajo se sredstva za plačilo stroškov razporejanja javnofinančnih prihodkov s strani Uprave za javna plačila Slovenije, stroške vodenja podračunov, ki jih plačujemo Banki Slovenije in drugi podobni stroški. V okviru te postavke plačujemo tudi negativne obresti za stanje sredstev na računih, vključenih v sistem enotnega zakladniškega računa občine.

|  |  |
| --- | --- |
| *06* | *LOKALNA SAMOUPRAVA* |

Za to področje so odhodki ocenjeni na višino 274.920 €, kar predstavlja 8,5% več kot za leto 2018 (predlog rebalansa).

Na proračunski postavki 06005 – delovanje občinske uprave se sredstva namenjajo za plače in druge prejemke za trenutno 6 zaposlenih v občinski upravi Občine Vitanje (od tega dve delavki za polovični delovni čas), predvideva pa se tudi dodatna zaposlitev pravnika od aprila dalje. Odhodke ocenjujemo glede na vrednosti razredov septembra 2018, upoštevali pa smo nekaj napredovanj in uskladili dodatke za delovno dobo. Del plač se že financiran iz določenih projektov, kar se nadaljuje tudi v letu 2019, sicer pa od leta 2016 del plače zaposlene čistilke evidentiramo na postavki 18009-DRUGI PROGRAMI V KULTURI, za delo, ki ga izvaja na objektu KSEVT.

Za delovanje Skupne občinske uprave (v nadaljevanju SOU) Medobčinski inšpektorat in redarstvo občin Dobje, Dobrna, Oplotnica, Slovenske Konjice, Šentjur, Vitanje, Vojnik in Zreče – proračunska postavka 060052 se planirajo sredstva v višini 14.900 € za stroške plač zaposlenih dveh inšpektorjev in štirih redarjev, materialne stroške delovanja SOU, nakup računalnikov in druge opreme ter administrativne stroške oz. stroške vodenja. Občina sofinancira celotne stroške SOU v višini 6,38%. Odhodki so ocenjeni na osnovi finančnega načrta sedežne občine skupne uprave, Občine Vojnik za leto 2018 povečani za 2,5%. Prihodki za delovanje skupnih občinskih uprav (sofinanciranje s strani države) se predvidevajo v višini 50% stroškov plač povečanih za 20 %.

Odhodki za skupno občinsko upravo Medobčinski urad Slovenske Konjice, Vitanje in Zreče – proračunska postavka 060053 se planirajo v višini 8.200 €. Občina Vitanje poleg sedežne občine in Občine Zreče sofinancira stroške dveh zaposlenih. Odhodki, ki jih občina sofinancira v deležu 10,4 %, se nanašajo na plače in druge izdatke zaposlenim, izdatke za blago in storitve, sofinanciranje strokovnih in tehničnih nalog organa, katere resorno ministrstvo ne sofinancira ter investicijske odhodke. Odhodki so ocenjeni na osnovi finančnega načrta sedežne občine skupne uprave, Občine Slovenske Konjice za leto 2018 povečani za 2,5%. Prihodki za delovanje skupnih občinskih uprav (sofinanciranje s strani države) se predvidevajo v višini 50% stroškov plač povečanih za 20 %.

Za Skupno občinsko upravo občin Dobrna, Vitanje in Vojnik – proračunska postavka 060055, ustanovljeno za področje proračunskega računovodstva, občina planira odhodke v višini 40.500 €. Sredstva proračunske postavke se namenijo za zagotavljanje sredstev za plače ter prispevke 5 zaposlenih za opravljanje nalog na področju financ in računovodstva občin ustanoviteljic, materialne stroške ter stroške nakupa opreme. Stroški na podlagi sprejetega Odloka o ustanovitvi SOU odpadejo na Občino Vitanje v višini 21,0 %. Odhodki so ocenjeni na osnovi finančnega načrta sedežne občine skupne uprave, Občine Vojnik povečani za 2%. Prihodki za delovanje skupnih občinskih uprav (sofinanciranje s strani države) se predvidevajo v višini 50% stroškov plač povečanih za 20 %.

Odhodke za Notranjo revizijo – proračunska postavka 060054 za leto 2019 planiramo v višini 2.000 €.

Materialni stroški občinske uprave – proračunska postavka 06008 se ocenjujejo na 42.500 € in se nanašajo na stroške upravljanja in vzdrževanja opreme, poštnine, telefonov, energije, vode in komunalnih storitev, računalniške, programske,  pravne in svetovalne storitve, storitve varstva pri delu in varovanja, pisarniškega materiala, reprezentance, vzdrževanja avtomobilov, drobnega inventarja, časopisov, strokovne literature, seminarjev. V predvidene odhodke so zajeti tudi stroški vzdrževanja prostorov občinske stavbe. Planirajo se v enaki višini kot za leto 2018 (predlagan rebalans).

Proračunska postavka Študentsko delo in praktično usposabljanje je planirana v višini 2.000 €. Prakso smo v preteklosti zagotavljali za naše občane, prav tako pa se je izvajalo delo preko študentskega servisa.

Na proračunski postavki Nakup opreme in inv. vzdrževanje obč. stavbe 06014, ki smo jo predvideli v višini 7.000 €, se nahajajo odhodki za opremo, računalnike in programe za delovanje občinske uprave.

|  |  |
| --- | --- |
| *07* | *OBRAMBA IN UKREPI OB IZREDNIH DOGODKIH* |

Odhodki na tem področju porabe znašajo 46.600 € in so višji v primerjavi z letom 2018 za 8,6%.

Za delovanje sistema za zaščito in reševanje (proračunska postavka 07001) se odhodki namenjajo za stroške usposabljanja in opremljenosti štaba, enot in služb civilne zaščite, za refundacijo osebnih dohodkov v času opravljanja usposabljanj in drugih dolžnosti sodelovanja v sistemu zaščite in reševanja. Sredstva se planirajo v enaki višini kot so predvidena za leto 2018.

Na proračunski postavki protipožarne varnosti (07004) se sredstva v višini 18.700 € namenjajo za PGD Vitanje kot transfer, in sicer tekoči v višini 14.000 € ter investicijski v višini 4.700 € (vir požarna taksa). Investicijski del sredstev namenjamo tudi za odplačilo v letu 2016 nabavljenega gasilskega vozila, in občina namenja lastna sredstva, skupaj v višini 22.400 €, sredstva so planirana na postavki 070041 – gasilsko vozilo.

Za sofinanciranje delovanja Gasilske zveze Vitanje-Zreče (07005) se kot predhodna leta namenjajo sredstva v višini 2.500 € zvezi, ki opravlja organizacijske in strokovne naloge (kadrovanje in usposabljanje gasilcev, razvoj opremljenosti prostovoljnih gasilskih enot).

|  |  |
| --- | --- |
| *11* | *KMETIJSTVO, GOZDARSTVO IN RIBIŠTVO* |

Planirani odhodki na tem področju porabe znašajo 164.912,04 € oziroma 19% več od predlaganega rebalansa proračuna za leto 2018. Spremembe predstavljajo projekti LAS, ki zajemajo velik del proračuna na tem področju proračunske porabe za leto 2018 kot tudi za leto 2019. V 2019 se nadaljuje projekt Vitanjska pitna voda in se planira tako odhodek kot tudi celotni prihodek projekta, nadaljuje se obnova Osnovne šole v Rakovcu, izvedba projekta Igrivo stičišč, s katerim bomo uredili in vzpostavili postajališče za avtodome, obnovili oz. preplastili športno večnamensko igrišče ter naravno, okolju prijazno otroško igrišče, pa se prične v letu 2019.

Za področje dodeljevanja državnih pomoči v kmetijstvu, gozdarstvu in podeželju je bil v septembru 2015 sprejet nov pravilnik, ki je usklajen z evropsko in nacionalno zakonodajo (Uredba Komisije (EU) št. 702/2014, Uredba Komisije (EU) št. 1407/2013, Zakon o kmetijstvu, Program razvoja podeželja 2014-2020). Namen državnih pomoči je: posodabljanje kmetijskih gospodarstev z živinorejsko in rastlinsko proizvodnjo, urejanje pašnikov, kmetijskih zemljišč, pomoč za ponovno delitev zemljišč, naložbe za opravljanje dopolnilne dejavnosti na kmetijah. Sredstva za strukturne ukrepe v kmetijstvu (proračunska postavka 11002) se predvidevajo v enaki višini kot za leto 2017 in 2018, in sicer znašajo 19.400 €. Za sofinanciranje naložb v kmetijstvu, ki se dodelijo na podlagi javnega razpisa v skladu s podrobnejšim letnim programom, ki ga pripravi Odbor za razvoj kmetijstva se namenja 18.200 €, sredstva v višini 1.200,00 € pa se predvidevajo za društva, registrirana za izvajanje programov za področje kmetijske dejavnosti in razvoj podeželja

Proračunska postavka 11003 – razvoj podeželja – LEADER je planirana v skupni višini 51.694,42 €, v njej pa so zajeta sredstva v višni 1.194,42 € za namen delovanja Razvojne agencije Kozjansko, preostala sredstva pa so namenjena obnovi šole v Rakovcu, za katerega predvidevamo, da bodo možnosti prijave v okviru projektov LAS, v okviru zneska 50.500 € predvidevamo 15.000 € lastnih sredstev.

Proračunska postavka 11004 – Vitanjska pitna voda - LAS je za leto 2019 planirana v višini 2.966,79 € za namen izvedbe projekta, sofinancerski del sredstev se v celoti predvideva v letu 2019, ko bo projekt zaključen. V projekt so vključeni tudi partnerji, in sicer Komunala Vitanje in Turistično društvo Vitanje. Namen projekta je v občini Vitanje dvigniti zavest o naravni in kulturni dediščini in pomenu njenega ohranjanja, vključevanje mladih in lokalnih prebivalcev v raziskovanje naravne in kulturne dediščine, ohranitev in dokumentiranje kulturne dediščine, vsebinska ureditev turistično zanimivih lokacij dediščine ter promocija vitanjske kulturne in naravne dediščine. Znotraj Vitanja se bodo obnovili vodnjaki in vzpostavljena bo tematska interpretativna pod Od Vodnjaka do vodnjaka. V tej 1. Fazi projekta se predvideva identifikacija in pregled stanja vodnjakov, priprava načrta obnove in čiščenja, priprava vsebine in oblike informativno-interpretacijskih tabel ter priprava idejne zasnove za ureditev centra s fontano.

Sredstva za vzdrževanje in gradnjo gozdnih cest (11008) se za leto 2019 predvidevajo v višini 25.000 €. Vir financiranja tega odhodka predstavljajo koncesija za gozdove, pristojbina za vzdrževanje gozdnih cest ter sredstva iz državnega proračuna za ta namen. Sredstva so planirana z namenom vzdrževanja in obnove gozdnih cest, ki se izvaja vsako leto na osnovi programa, pripravljenega s strani službe na oddelku za gospodarjenje z gozdovi. Sem sodijo ceste v gozdovih v zasebni lasti in ceste v gozdovih v državni lasti. Nosilca programa sta Zavod za gozdove Slovenije in Občina Vitanje, ki  pripravi razpis za izvajalce za vzdrževanje gozdnih cest in jih potem tudi izbere in pripravi pogodbo, glede na to, da so ceste na območju občine.

|  |  |
| --- | --- |
| *13* | *PROMET, PROMETNA INFRASTRUKTURA IN KOMUNIKACIJE* |

Za to področje se predvidevajo odhodki v višini 494.130 € in so za 0,1% višji glede na predlagan rebalans proračuna za leto 2018 oz. so nižji glede na sprejet proračun za 8,8%, kar lahko pripišemo predvsem visoki realizaciji na postavki zimske službe v letu 2018, ki se za leto 2019 planira glede na povprečje zadnjih treh let.

Sredstva za upravljanje in tekoče vzdrževanje občinskih cest – proračunska postavka 13001 se namenjajo za zagotavljanje varnosti in prevoznosti cest ter zajemajo naslednje aktivnosti:

* izvajanje nadzora nad stanjem občinskih cest,
* vzdrževanje makadamskih vozišč s profiliranjem vozišča in dodajanjem manjkajočega materiala (0,03m3/m2),
* vzdrževanje asfaltnih površin s krpanjem in lokalnimi preplastitvami manjšega obsega,
* vzdrževanje bankin, obcestnih jarkov, propustov in ostalih elementov odvodnjavanja,
* vzdrževanje obcestne vegetacije; obrezovanje drevja in košnja obcestnih robov ob cestah med zaselki,
* za vzdrževanje makadamskih cest se sredstva namenijo za: dovoz in nasip gramoza, čiščenje jarkov in propustov, obsekovanje vegetacije ob cestah ter urejanje in čiščenje cestnih prelog,
* Sredstva so namenjena tudi  vzdrževanju mostov, vzdrževanju vertikalne in horizontalne prometne signalizacije.

Za leto 2019 se sredstva za tekoče vzdrževanje planirajo v višini 145.000 €.

Sredstva v okviru proračunske postavke zimsko vzdrževanje cest (13002) so namenjena izvajanju dejavnosti in opravil, potrebnih za prevoznost cest in varnosti cestnega prometa v zimskih razmerah. Te nastopijo takrat, ko je zaradi zimskih pojavov (sneg, poledica, žled itd.) lahko normalno odvijanje prometa ogroženo. Za nemoteno izvajanje zimske službe, brez večjih zastojev prometa, je potrebno pripraviti sledeče:

- zagotoviti zadostno količino posipnih materialov,

- usposobiti vso potrebno mehanizacijo in opremo,

- pripraviti vso potrebno ustrezno prometno signalizacijo in opremo,

- organizirati pravočasno obveščanje uporabnikov cest.

Sredstva se za leto 2019 predvidevajo v višini 87.000 € (zimska sezona 2018/2019 in delno zimska sezona 2019/2020).

Sredstva za zaščitne ograje so planirana v višini 10.000 € na proračunski postavki 13003 – odbojne ograje in so namenjena za stroške nakupa novih odbojnih ograj oziroma vzdrževanju obstoječih. V preteklih letih smo vsebinsko te odhodke evidentirali pri proračunski postavki 13001 (upravljanje in tekoče vzdrževanje občinskih cest). Postavko smo že v letu 2018 povišali, saj se je pokazalo, da je za zagotovitev varnosti v občini za ta namen potrebno zagotoviti več sredstev in jo tako v enaki višini planiramo tudi v letu 2019.

Postavka investicijsko vzdrževanje in gradnja občinskih cest (proračunska postavka 13006) se financira iz treh virov, in sicer 23.čl. ZFO – nepovratna sredstva (87.575 €), 23.čl. ZFO – povratna sredstva (87.575 €) ter lastna sredstva v višini 19.850 €. V načrtu razvojnih programov sredstva planiramo za projekte, ki jih opredeljujemo v naslednji tabeli:

|  |  |  |  |  |  |  |
| --- | --- | --- | --- | --- | --- | --- |
| **Cestna infrastruktura** |  | **skupaj** | **MIN. nepovr.** | **MIN. povratna** | **občina** | **skupaj** |
| **REKONSTRUKCIJA MOSTU ČEZ HUDINJO NA FUŽINAH** |  | 46.284,22 | 0,00 | 44.284,22 | 2.000,00 | 46.284,22 |
| grad.dela | 44.684,22 | 0,00 | 42.753,36 | 1.930,86 | 44.684,22 |
| nadzor | 1.600,00 | 0,00 | 1.530,86 | 69,14 | 1.600,00 |
| SKUPAJ | 46.284,22 | 0,00 | 44.284,22 | 2.000,00 | 46.284,22 |
| **KROŽIŠČE** |  | 15.000,00 | 0,00 | 0,00 | 15.000,00 | 15.000,00 |
| grad.dela | 14.000,00 | 0,00 | 0,00 | 14.000,00 | 14.000,00 |
| nadzor | 1.000,00 | 0,00 | 0,00 | 1.000,00 | 1.000,00 |
| SKUPAJ | 15.000,00 | 0,00 | 0,00 | 15.000,00 | 15.000,00 |
| **INV.VZDRŽEVANJE CEST ZA LETO 2019** |  | 133.715,78 | 87.575,00 | 43.290,78 | 2.850,00 | 133.715,78 |
| grad.dela | 130.715,78 | 85.610,20 | 42.319,52 | 2.786,06 | 130.715,78 |
| nadzor | 3.000,00 | 1.964,80 | 971,26 | 63,94 | 3.000,00 |
| SKUPAJ | 133.715,78 | 87.575,00 | 43.290,78 | 2.850,00 | 133.715,78 |
|  |  | **195.000,00** | **87.575,00** | **87.575,00** | **19.850,00** | **195.000,00** |

Projekt Rekonstrukcija mostu čez Hudinjo na Fužinah se delno izvede v letu 2018, in sicer za projektno dokumentacijo, izvedba gradnje in nadzor pa se planirata za leto 2019. Za ureditev krožišča se predvidevajo sredstva v višini 15.000 € (ureditev javne razsvetljave ter prometne signalizacije). Za investicijsko vzdrževanje cest za leto 2019 pa se del sredstev predvideva za cesto Rotovnik.

Na proračunski postavki 13011 – cestna razsvetljava se poraba nanaša na stroške električne energije, vzdrževanje za javno razsvetljavo ter investicijske odhodke in so v skupni višini planirani enako kot za leto 2018 oz. 42.130 €. Investicijski del odhodkov predstavlja gradnjo nove javne razsvetljave ter posodobitev obstoječe javne razsvetljave zaradi Uredbe o mejnem svetlobnem onesnaževanju.

|  |  |
| --- | --- |
| *14* | *GOSPODARSTVO* |

Sredstva za gospodarstvo se planirajo v višini 28.500 € in po posameznih postavkah ostajajo na enakem nivoju kot za leto 2018. V to področje spada spodbujanje razvoja malega gospodarstva – PP 14004 za kar se namenja 3.000 € sredstev za izvedbo tradicionalnega letnega srečanja obrtnikov in podjetnikov Občine Vitanje.

Za področje spodbujanje razvoja turizma in gostinstva se namenjajo sredstva v višini 15.500 €, 9.000,00 € sredstev za financiranje turističnih društev, za izvajanje Načrta razvoja in trženja turizma v destinaciji Rogla-Pohorje 2017-2021 sredstva v višini 6.000 € ter manjši del sredstev za izvajanje drugih aktivnosti na področju turizma. Na postavki Lesena utica za družabna srečanja, ki je bila postavljena v letu 2017, planiramo sredstva v višini 2.000 € za notranjo ureditev tal in elektrike.

Za promocijo občine se planirajo sredstva v višini 8.000 € za aktivnosti povečevanja prepoznavnosti občine tudi izven samega področja našega delovanja in tudi preko meja sosednjih občin.

|  |  |
| --- | --- |
| *15* | *VAROVANJE OKOLJA IN NARAVNE DEDIŠČINE* |

Odhodki na tem področju porabe se za leto 2019 predvidevajo v višini 260.734,92 € oz. 14,1% več kot je sredstev planiranih za leto 2018.

Na proračunski postavki 15029 – zbiranje in ravnanje z odpadki predvidevamo porabo v višini 10.900 €. Odhodki na tej postavki se nanašajo na reševanje problematike odlaganja kosovnih in mešanih odpadkov, za vodenje evidenc, tekoče stroške povezane z zapiranjem in sanacijo starega dela CERO. V okviru te postavke se del sredstev planira za morebitno postavitev ekološkega otoka, delno pa planiramo sredstva za investicijska vlaganja Zbirnega centra komunalnih odpadkov Zreče, kamor naša občina odlaga odpadke.

Na proračunski postavki 15017 – izgradnja kanalizacije Vitanje in zagon čistilne naprave se planirajo sredstva v višini 38.000 €, sredstva na tej postavki se namenjajo kanalizaciji in obratovanju čistilne naprave. Investicijski del odhodkov se financira iz zbrane okoljske dajatve, ki se tako vlaga nazaj v občinsko javno infrastrukturo. Na tej postavki izkazujemo tudi sredstva za sofinanciranje občanom nakup malih čistilnih naprav, izgradnjo priklopov na čistilno napravo.

Proračunsko postavko 15028 – Poraba okoljske dajatve - sklad planiramo v skupni višini 194.834,92. Plan izhaja iz predpostavke, da realizacija ne bo izvedena v letu 2018, kar pomeni, da se sklad okoljske dajatve povečuje. Planirajo se sredstva za porabo sklada okoljske dajatve za obremenjevanje okolja zaradi odvajanja odpadnih voda, ki se je oblikoval iz neporabljenih sredstev preteklih let (komulativa). Predvidoma postavka tudi v letu 2019 ne bo realizirana, kot tudi ne interna zadolžitev pri lastnih sredstvih, ki je planirana zaradi nezadostnega stanja sredstev na TRR za pokritje vseh oblikovanih skladov. Morebitna poraba okoljske dajatve se bo realizirala na posameznih konkretnih postavkah, tukaj ostaja samo neporabljen del.

Proračunsko postavko 15050 – Subvencioniranje cen in naslova ravnanja z odpadno vodo smo vzpostavili v letu 2017. S 1.8.2017 je Komunala Vitanje pričela strankam priklopljenim na javno kanalizacijsko omrežje zaračunavati čiščenje odpadnih voda, sled temu pa se jim je okoljska dajatev zmanjšala za 90% (nepriklopljenim se dajatev ne spremeni). Skupni znesek okoljske dajatve na prihodkovni strani bo tako nekoliko nižji. Občinski svet je s "sklepom o subvencioniranju cene storitve gospodarske javne službe odvajanja in čiščenja komunalne odpadne vode" odločal o višini subvencije, in sicer znaša ta 50% cene. Subvencioniranje cen se predvideva za 2 leti od pričetka obratovanja čistilne naprave, kar pomeni da moramo postavko planirati še v začetku leta 2019.

Za Ohranitev vodnih virov – PP15052 se predvidevajo sredstva v višini 15.000 € za izvedbo nadaljevanja projekta Vitanjska pitna voda. V letu 2018 so planirana sredstva za osnovna pripravljalna dela, v letu 2019 pa za izvedbo investicije z ureditvijo vodne fontane.

|  |  |
| --- | --- |
| *16* | *PROSTORSKO PLANIRANJE IN STANOVANJSKO KOMUNALNA DEJAVNOST* |

Za to področje znašajo predvideni odhodki 383.500 € oz. 48,4% več kot so predvideni v predlaganem rebalansu za leto 2018 oz. 20,4% več kot v sprejetem proračunu.

Sredstva se namenjajo za:

* urejanje geodetskih evidenc in urejanje zemljiškoknjižnih stanj v višini 10.000 € (proračunska postavka 16002),
* pripravo dokumentacije v zvezi s prostorskim razvojem v višini 39.000 € - proračunska postavka 16003, kar zajema sofinanciranje RASR, priprava projektne dokumentacije pomembne za prostorski razvoj občine, ureditev meje med občinami, sprememba OPN, projekte za sanacije cest ter druga za občino pomembna projektna dokumentacija
* na postavki 16006-investicije v vodooskrbo se planirajo sredstva v skupni višini 70.000 € za izgradnjo Vodovodnega sistema Vitanje, za leto 2018 se sredstva planirajo za vodovod Paka, v letih 2019-2021 pa za vodovod Žimpret, investicija tako znaša skupaj 276.000 € za obdobje od 2018-2021, delno pa se investicija pokriva iz najemnin za gospodarsko javno infrastrukturo, v začetni fazi je priprava projekta »Oskrba z Vitanjsko pitno vodo« s katerim je predvidena ureditev celostnega omrežja Vitanje – Vojnik, ki bi zagotovil višjo kakovost življenja občanov, ohranjenost poseljenosti podeželja, zmanjšanje negativnih vplivov na okolje in drugo, predvideno je sofinanciranje iz evropskih sredstev, za enkrat v proračunu ohranjamo lastni del sredstev za leto 2019
* za mrliško vežico se predvidevajo sredstva v višini 25.000 € (idejni projekt, streha žlebovi)
* stroški praznične okrasitve se planirajo v višini 5.000 € (proračunska postavka 16011), poleg novoletne okrasitve tudi stroški povezani s krasitvijo ob pomembnih praznikih
* druge komunalne dejavnosti - proračunska postavka 16016 se planirajo v višini 127.500 €, od tega se za investicijsko vzdrževanje ali novogradnje planirajo sredstva v višini 28.400 €, kar se nameni za manjša investicijska dela na področju javnih površin; ostali izdatki se nanašajo na tekoče vzdrževanje na komunalnem področju,
* na postavki 160121 – Komunalna ureditev parcel na Kompoševem se planirajo sredstva v višini 78.000 €, del nerealiziranih sredstev se iz leta 2018 prenaša v leto 2019, na prihodkovni strani so za prodajo parcel prihodki predvideni delno v letu 2018, za prodajo 3 od 4 parcel pa v letu 2019,
* stroške vzdrževanja stanovanj in poslovnih prostorov planiramo v višini 14.000 € s katerimi od leta 2017 upravlja Stanovanjsko podjetje Konjice (proračunska postavka 16012 – drugi programi na stanovanjskem področju) – postavka se planira v enaki višini kot za leto 2018,
* na postavki nakup stavb in zemljišč (16019) so stroški povezani z nakupom nepremičnin in pridobitvijo nepremičnin z menjalnimi pogodbami (notarske storitve, davek na promet nepremičnin, plačilo sodnih taks) in se planirajo v višini 15.000 €.

|  |  |
| --- | --- |
| *17* | *ZDRAVSTVENO VARSTVO* |

Odhodki za zdravstveno varstvo se za leto 2019 planirajo v skupni višini 24.150 € in ostajajo na enakem nivoju kot v proračunu za leto 2018.

Za zdravstveni dom (postavka 17020) planiramo sredstva za zavarovanje objekta, investicijskih del sredstev pa v letu 2019 ne planiramo. Prostori za namen primarnega zdravstva so bili pridobljeni v letu 2011, rekonstrukcija objekta pa je bila zaključena v letu 2013, ko se je objekt tudi začel uporabljati.

Občina plačuje obvezno zdravstveno zavarovanje občanom (39 občanom po podatku iz avgusta 2018, mesečni znesek prispevka je 32,43 EUR), ki niso zavarovani iz drugih naslovov – odhodek ocenjujemo na 19.000 €.

Za mrliško ogledne službe (opravljeni mrliški ogledi, stroški prevoza iz mesta nastanka smrti, sanitarne obdukcije) se planirajo sredstva v višini 5.000 €.

|  |  |
| --- | --- |
| *18* | *KULTURA, ŠPORT IN NEVLADNE ORGANIZACIJE* |

Programi kulture se planirajo v višini 228.472,21 €, kar je za 101,2 % več kot v predlaganem rebalansu za leto 2018, kar gre predvsem na račun projekta, ki ga planiramo na tem področju.

Odhodki in transferi se namenjajo za:

* obnova kulturnovarstvenih objektov v višini 1.500 €,
* delovanje krajevne knjižnice za plače in materialne stroške v višini 30.877 €,
* financiranje društev na področju kulture, financiranje drugih programov na področju kulture ter financiranje drugih posebnih skupin v višini 31.000 €, kar zajema odhodke za prireditve, za kulturne programe društev, sredstva za delovanje Javnega sklada za kulturne dejavnosti, vzdrževanje objekta KSEVT ter ostale manjše izdatke na področju kulturnih programov,
* sredstva na postavki 18011 – Center Noordung planiramo v višini 30.000 € (obratovalni stroški objekta),
* podporo drugih posebnih skupin v predvideni višini 12.000 €, kar zajema pokroviteljstvo ter sofinanciranje programov ostalih društev,
* projekt Dediščina s kolesom se planira v skupni višini 110.295,21 € na postavki 18017 (opis podajamo v nadaljevanju), in se iz plana za leto 2018 v višini 27.139,81 združi z zneskom planiranim za leto 2019
* projekt Po poteh Hermana Potočnika Noordunga se iz leta 2018 prenese v leto 2019 (opis v nadaljevanju),
* delovanje športnih društev ter program šole v skupni višini 11.800,00 EUR planiramo na postavki 18021.

Dediščina s kolesom je projekt, ki združuje in nadgrajuje vse vrste različnih aktivnosti ohranjenosti tisočletne skupne dediščine, povezane preko skupnih tisočletnih podeželskih zgodb, trajnostno dostopne s sodobno urejenimi kolesarskimi povezavami, trajnostnega turizma na izbranem območju, čezmejnega sodelovanja lokalnih ponudnikov, ki bo potekala na edinstvenih območjih dediščine: starega trškega jedra Vitanje s KSEVT-om, konjiške Žičke Kartuzije ter trškega jedra Loče, arheološkega najdišča Brinjeva gora, Rimskih izkopanin Varaždinskih Toplic ter arheološkega najdišča Grebengrad v Novem Marofu. Oblikovana bo skupna tematska tura, ki bo prepletala skupne tisočletne zgodbe dediščine preko kolesarskih stez. Kot neposredne učinke, bomo s skupnim učinkovitim upravljanjem čezmejnega turističnega produkta dosegli sinergijo turističnega produkta, ki temelji na trajnostni dostopnosti, kolesarskih stezah do dediščine ter ob hkratnem izboljšanju nanje vezanih storitev. Inovativno bomo vključevali deležnike v lokalnem okolju v dediščinske skupnosti in jih izobrazili, predstavniki javnih storitev in podjetij, se bodo povezali v skupen večdnevni program in inovativno-interpretativen produkt, rekreativni obiskovalci (družine, mladi, starejši in tuji obiskovalci), bodo inovativno vključeni v izkušnjo doživljanja dediščine v edinstvenem podeželskem območju. V sklopu projekta je planirana tudi ureditev protiprašne zaščite za del cestišča Dolič – Paka in nakup pomožne opreme za ureditev kolesarskih poti. V okviru prijavljene operacije na razpis smo načrtovali tudi  sofinanciranje za stroške dela v obdobju 30 mesecev. Stroški dela predstavljajo 21% celotne prijavljene operacije, kar znaša 49.635,53 EUR ( 25% stroške plače vodje projekta in 50% stroške plače operativca). Projetk bomo ponovno prijavljali na 4. Javni razpis Programa sodelovanje Interreg V-A Slovenija-Hrvaška za obdobje 2014-2020.

Kot nadgradnjo turistični ponudbi v Vitanju, želimo v občini urediti učno pot, ki bo vzpostavljena skozi znanost Hermana Potočnika Noordunga ter vesoljem, s ciljem približati naravno in kulturno dediščino našega kraja. Pripravila se bo analiza najbolj smiselne izpeljave učne poti z dvema variantama, obe pa bosta vodili skozi trško jedro in bodo prilagojene učnemu programu v osnovni šoli. V sklopu projekta bodo vzpostavljene na učnih točkah table, uredili bomo igrišče v neposredni bližini objekta KSEVT. Sredstva so sicer planirana v nizki višini, zato da projekt uvrstimo v načrt razvojnih programov in imamo osnovo za prijavo na morebitne aktualne razpise (tudi možnost SLO-HR partnerstva ali sodelovanja LAS), sicer ocenjena vrednost projekta znaša 110.000 €.

|  |  |
| --- | --- |
| *19* | *IZOBRAŽEVANJE* |

Odhodki za izobraževanje se planirajo v višini 480.710 € in so planirani nekoliko višje kot za leto 2018.

Za varstvo in vzgojo predšolskih otrok namenjamo 319.000 €. Odhodki za ostale vrtce (proračunska postavka 19001) se planirajo v višini 83.000 €. Občina plačuje razliko med ceno programa v vrtcih in plačilom staršev za program vrtca za otroke, ki obiskujejo vrtce izven občine Vitanje (Slovenske Konjice, Zreče, Celje, Slovenska Bistrica, Žalec, Maribor, Braslovče). Vrtce izven naše občine obiskuje 26 otrok (povprečje v prvi polovici leta 2018).

Na postavki 190011 izkazujemo odhodke za Vrtec Vitanje, katerega ustanoviteljica je Občina Vitanje, in sicer se planirajo odhodki za leto 2019 v višini 211.000 € Vrtec Vitanje obiskuje 74 otrok (povprečje v prvi polovici leta 2018). V okviru te postavke zagotavljamo tudi sredstva za investicijsko vzdrževanje vrtca.

Novo postavko v višini 25.000 € predvidevamo za idejne projekte in morebitno drugo projektno dokumentacijo novega vrtca, katerega izvedba ni predvidena za leto 2019. Potrebe po rešitvi prostorske stiske so se pojavljale že v preteklih letih, kar smo reševali znotraj lastnih kapacitet ter tudi zunanjih (Slomškova hiša v župnišču), uporaba le-teh pa je precej omejena, zato v proračunu za leto 2019 predlagana sredstva zagotavljajo iskanje dolgoročne rešitve problema.

Predvideni odhodki za primarno izobraževanje znašajo 54.210 €, zajemajo pa:

* financiranje tekočih materialnih in investicijskih stroškov OŠ Vitanje v višini 48.000 €,
* transfer za materialne stroške za glasbeno šolo v višini 3.410,00 €,
* transfer za OŠ Pod Goro v višini 2.800 € za materialne stroške, amortizacijo in dodatni program.

V proračunu za leto 2019 predlagamo sredstva za izobraževanje starejših občanov, in sicer računalniško opismenjevanje in morebitne druge delavnice, kot obogatitveni program na področju izobraževanja odraslih občanov.

Odhodek za prevoze otrok v šolo planiramo v skupni višini 106.500 €, financirajo se prevozi otrok, ki so od šole oddaljeni več kot 4 km, tiste, ki se nahajajo na področjih nevarnih poti ter prevoze osnovnošolskih otrok s posebnimi potrebami, ki obiskujejo njim prilagojene programe.

|  |  |
| --- | --- |
| *20* | *SOCIALNO VARSTVO* |

To področje zajema programe na področju urejanja sistema socialnega varstva ter programe pomoči, ki so namenjeni varstvu naslednjih skupin prebivalstva: družin, starih, najrevnejših slojev prebivalstva, telesno in duševno prizadetih.

Odhodki za področje socialnega varstva se za leto 2019 planirajo v skupni višini 161.800 €, namenjajo pa se za:

* darila ob rojstvu otrok v višini 3.000 € (proračunska postavka 20001),
* izplačila nadomestila za družinskega pomočnika v višini 10.500 € (proračunska postavka 20002),
* socialno varstvo starejših občanov (proračunska postavka 20004) v skupni višini 137.000 € regresiranje oskrbe v domovih za v povprečju 10 občanov (Dom Nine Pokorn Grmovje, Lambrechtov dom Slovenske Konjice, ZUDV Dornava, Čebela Dnevno varstvo Karitas, Dom dr. Jožeta Potrča Poljčane, Contraco Špesov dom Vojnik) in pomoč na domu, ki jo izvaja Lambrechtov dom za v povprečju 14 občanov;
* socialno varstvo materialno ogroženih v višini 8.800 € (proračunska postavka 20006); kar zajema subvencije stanarin, transferi Rdečemu križu ter drugi transferi materialno ogroženim in
* občina po meri invalidov (proračunska postavka 20003) za zagotovitev lažje dostopnosti invalidov na različnih pomembnih območjih občine.

Družinskega pomočnika občina financira na podlagi odločbe Centra za socialno delo in konec leta 2013 smo prejeli tako odločbo za eno osebo (občana Občine Vitanje). Gre za obliko pomoči osebi, ki sama zase ne more skrbeti in to nalogo prevzame druga oseba (običajno družinski član), ki se tako ne more pojaviti kot aktivni zaposleni na trgu dela. S to obliko socialnega transfera je na eni strani rešen problem pomoči potrebni osebi, ki bi sicer lahko izbrala institucionalno varstvo, hkrati pa tudi brezposelnost tistemu, ki opravlja vlogo pomočnika. V kolikor izdatki za družinskega pomočnika presegajo 0,35% primerne porabe občine, bo država presežek porabljenih sredstev na podlagi zahtevka vrnila občini. Prihodek iz tega naslova se v letu 2019 predvideva v višini 4.740,00 €.

|  |  |
| --- | --- |
| *22* | *SERVISIRANJE JAVNEGA DOLGA* |

Za dolgoročno zadolžitev se izdatki za obresti ter stroške vodenja kreditov planirajo v višini 4.500 €. Prihranek na tej postavki je posledica upravljanja z zadolžitvijo občine, refinanciranje 5 kreditov z novim ugodnejšim, ročnostjo 12 let. Nova zadolžitev ima zaradi ročnosti in manjših stroškov tudi posledico, da je razbremenila zadolžitveno kvoto občine, kar lahko v prihodnosti pozitivno pripomore k realizaciji za občino pomembnih projektov.

V računu financiranja pa imamo zajeta tudi odplačila glavnic, ki so za leto 2019 predvidena v višini 110.274 €.

|  |  |
| --- | --- |
| *23* | *INTERVENCIJSKI PROGRAMI IN OBVEZNOSTI* |

V navedenem programu so planirani odhodki za:

* proračunsko rezervo v višini 24.949,61 €, kar predstavlja 1,5% primerne porabe občine,
* elementar v višini 5.000 €, ki se namenja za interventna dela in sanacije ter popravila cest ter javnih poti po neurjih ter sanacijo plazov,
* splošno proračunsko rezervacijo, v višini 15.000 €, ki se glede na potrebe lahko prenese na postavke, kjer je zaznana povečana poraba.

***B. Račun finančnih terjatev in naložb***

V računu finančnih terjatev in naložb v letu 2019 ne predvidevamo realizacije.

***C. Račun financiranja***

V računu financiranja imamo zajeta odplačila glavnic, ki so za leto 2019 predvidena v višini 110.274 €.

Odplačila se nanašajo na zadolžitev pri poslovni banki ter Slovenskemu regionalnemu razvojnemu skladu, hkrati za pa za leto 2019 predvidevamo odplačila povratnih sredstev po 23.čl.ZFO.